32011R0842
L 222/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 842/2011
od 19. kolovoza 2011.
o utvrđivanju standardnih obrazaca za objavljivanje obavijesti u okviru postupaka javne nabave i stavljanju izvan snage Uredbe (EZ) br. 1564/2005
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/665/EEZ od 21. prosinca 1989. o usklađivanju zakona i drugih propisa u odnosu na primjenu postupaka kontrole kod sklapanja ugovora o javnoj nabavi robe i ugovora o javnim radovima (1), a posebno njezin članak 3.a,
uzimajući u obzir Direktivu Vijeća 92/13/EEZ od 25. veljače 1992. o usklađivanju zakona i drugih propisa u odnosu na primjenu pravila Zajednice u postupcima nabave subjekata koji djeluju u sektoru vodnoga gospodarstva, energetskom, prometnom i telekomunikacijskom sektoru (2), a posebno njezin članak 3.a,
uzimajući u obzir Direktivu 2004/17/EZ Europskog parlamenta i Vijeća od 31. ožujka 2004. o usklađivanju postupaka nabave subjekata koji djeluju u sektoru vodnog gospodarstva, energetskom i prometnom sektoru te sektoru poštanskih usluga (3), a posebno njezin članak 44. stavak 1. i članak 63. stavak 1.,
uzimajući u obzir Direktivu 2004/18/EZ Europskog parlamenta i Vijeća od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (4), a posebno njezin članak 36. stavak 1., članak 58. stavak 2., članak 64. stavak 2. i članak 70. stavak 1.,
uzimajući u obzir Direktivu 2009/81/EZ Europskog parlamenta i Vijeća od 13. srpnja 2009. o usklađivanju postupaka nabave za određene ugovore o radovima, ugovore o nabavi robe i ugovore o uslugama u području obrane i sigurnosti koje sklapaju javni naručitelji te izmjeni direktiva 2004/17/EZ i 2004/18/EZ (5), a posebno njezin članak 32. stavak 1., članak 52. stavak 2. i članak 64.,
nakon savjetovanja sa Savjetodavnim odborom za ugovore o javnoj nabavi,
budući da:
(1)
Direktive 89/665/EEZ i 2004/18/EZ zahtijevaju da ugovori o javnoj nabavi robe, ugovori o javnim radovima te ugovori o javnim uslugama budu oglašeni u Službenom listu Europske unije. Obavijesti za to oglašivanje moraju uključivati podatke utvrđene u tim Direktivama.
(2)
Direktive 92/13/EEZ i 2004/17/EZ zahtijevaju da ugovori o javnim nabavama u vodnom, energetskom, prometnom i telekomunikacijskom sektoru budu oglašeni u Službenom listu Europske unije. Obavijesti za to oglašivanje moraju uključivati podatke utvrđene u tim Direktivama.
(3)
Direktiva 2009/81/EZ zahtijeva da određeni ugovori za radove, robu i usluge u području obrane i sigurnosti budu oglašeni u Službenom listu Europske unije. Obavijesti za to oglašivanje trebaju uključivati podatke utvrđene u toj Direktivi.
(4)
Uredba Komisije (EZ) br. 1564/2005 od 7. rujna 2005. o utvrđivanju standardnih obrazaca za objavljivanje obavijesti u okviru postupaka javne nabave (6) određuje standardne obrasce predviđene direktivama 2004/17/EZ i 2004/18/EZ i direktivama 89/665/EEZ i 92/13/EEZ.
(5)
Zbog pridržavanja odredaba Direktive 2009/81/EZ i osiguranja pune učinkovitosti direktiva 89/665/EEZ, 92/13/EEZ, 2004/17/EZ i 2004/18/EZ, standardne obrasce priložene Uredbi (EZ) br. 1564/2005. treba prilagoditi i dopuniti. Zbog tehničkog napretka primjereno je također neke dijelove standardnih obrazaca ažurirati. S obzirom na broj i opseg potrebnih prilagodba, Uredbu (EZ) br. 1564/2005 potrebno je zamijeniti.
(6)
Mjere predviđene ovom Uredbom u skladu su s mišljenjem Odbora,
DONIJELA JE OVU UREDBU:
Članak 1.
Naručitelji za objavu obavijesti iz članaka 41. do 44. i članka 63. Direktive 2004/17/ZE u Službenom listu Europske unije upotrebljavaju standardne obrasce navedene u prilozima IV. do IX., te prilozima XII. i XIII. ovoj Uredbi.
Članak 2.
Javni naručitelji za objavu obavijesti iz članaka 35., 36., 58., 64., 69. i 70. Direktive 2004/18/EZ u Službenom listu Europske unije upotrebljavaju standardne obrasce navedene u prilozima I., II., III. te u prilozima VIII. do XIII. ovoj Uredbi.
Članak 3.
Naručitelji i javni naručitelji za objavu obavijesti iz članka 3.a Direktiva 89/665/EEZ i 92/13/EEZ u Službenom listu Europske unije upotrebljavaju standardne obrasce navedene u Prilogu XIV. ovoj Uredbi.
Članak 4.
Naručitelji i javni naručitelji za objavu obavijesti iz članaka 30., 32., 52. i 64. Direktive 2009/81/EZ u Službenom listu Europske unije upotrebljavaju standardne obrasce navedene u prilozima XV. do XVIII. ovoj Uredbi.
Članak 5.
Uredba (EZ) br. 1564/2005 stavlja se izvan snage.
Članak 6.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. kolovoza 2011.